Un procuror a fost prins în flagrant, astăzi, de anchetatorii de la DNA Timișoara împreună cu cei de la DGA în timp ce primea de la un cumpărător de influență mai multe bunuri electronice. Procurorul Valentin Cârstea, de la Parchetul de pe lângă Tribunalul Caraș Severin, a fost monitorizat de anchetatorii anticorupție după ce au apărut informații legate de posibile fapte de corupție. Acesta și predă la Facultatea de Drept a Universității Europeane Drăgan din Lugoj, unde este conferențiar din 1994. În schimbul a diverse atenții din partea unui student – ulei, făină, un jambon de porc – l-a trecut pe acesta la mai multe examene, chiar dacă respectivul nici măcar nu a trecut prin universitate.



Flagrantul a fost făcut, astăzi, în Reșița, ancheta fiind în plină desfășurare. Valentin Cârstea este procuror din 2005 și în 2009, CSM a fost de acord cu numirea sa ca și șef al Secției urmărire penală din cadrul Parchetului de pe lângă Tribunalul Caraș Severin.

UPDATE 1 Procurorul Cârstea a ajuns şa sediul DNA Timişoara însoţit de anchetatorii anticorupţie şi cei de la DGA. Magistratul avea cu el mai multe documente. Locuinţa şi biroul acestuia au fost percheziţionate după flagrant.

UPDATE 2 Cârstea a fost audiat mai multe ore în sediul DNA pentru „atenţiile” primite de-a lungul timpului de la student, valoarea burilor primite ajungând la 2.000 de euro. Pe lângă rezolvarea examenelor pentru cumpărătorul de influenţă, procurorul Cârstea este acuzat şi că, în mod ilegal, a dat o soluţie într-un dosar la intervenţia aceluiaşi cumpărător de influenţă. La final, s-a decis cercetarea lui Cârstea în libertate sub control judiciar.